Annelisa Weiland: Tyd vir 'kuier en sports' op 70 | Netwerk24
Deur AJ Opperman 15 Februarie 2019 16:03
Annelisa Weiland Foto: 7de Laan
Sy en 'n paar vriende vier Vrydagaand dié mylpaal.
"Ja, ongelukkig . . . 70 is nou hier. Ek dink 'n mens kan voel dat jy ouer is, maar dit gebeur nie oornag nie. In my gees is ek nog 69. Een dag vloei maar in die ander in."
Annelisa Weiland in Life Begins at Forty.
Sy sien uit na die partytjie.
'n Vriendin van meer as 60 jaar is spesiaal hier uit Switserland en "my boetie kom ook uit die Kaap. Dit gaan heerlik wees. My liefste pêlle is almal om my, en my familie."
Weiland vertrek ook Sondag saam met 'n paar vriendinne na Nature's Valley in die Wes-Kaap.
"Ons gaan net lekker kuier en hopelik bietjie sports maak."
Weiland vertolk sedert die begin van die sepie 7de Laan se uitsending op SABC 2 in 2000 die rol van Hilda de Kock (later van Zyl).
Hilda het bekend geword om haar serpies wat sy dra en die ongewone disse wat sy voorberei. Sy is ook die spinnekopvroutjie en "kierietjies" genoem deur Matrone (vertolk deur Annelize van der Ryst, met wie sy in die werklike lewe goed bevriend is).
In 2017 het Hilda se voorkoms – haarstyl en kleredrag – verander.
"Ek is so geseënd om 'n rol in 'n sepie te kan hê. Dit bied standvastigheid en dan is dit lekker om so af en toe ander werk ook te doen."
Sy was onlangs onder meer te sien in die rolprent Susters, die kortfliek Uitstappie en op die verhoog in die toneelstuk Ma teenoor Franci Swanepoel.
Voor 7de Laan was sy onder meer in reekse soos Sterretjie, Torings en Glaskasteel. Op die verhoog het sy onder meer met die ontslape dramaturg Reza de Wet gewerk.
Van der Ryst, saam met wie Weiland in die rolprent Skelms verskyn het, het op Vrydag op Facebook haar vriendin gelukgewens.
Sy het onder meer geskryf: "Ons kom 'n lang pad saam in TV-, rolprent- en teaterwerk. Dis nog steeds lekker om saam met Annelisa te werk, na al die jare. Mense glo ons nie as ons sê ons sit nie vas in die werklike lewe soos Hilda en Matrone nie. Die ou girls het lankal vrede gemaak vir dié wat nie weet nie."